මේ වාර්තාව ශ්‍රී ලංකාවේ යුද ගැටුම් පැවැති සමයේදී මෙරට එක්සත් ජාතීන්ගේ ක්‍රියාවලිය ගැන අභ්‍යන්තර සමාලෝචනයක් බව පෙන්වා දෙන විදේශ කටයුතු අමාත්‍යාංශය ශ්‍රී ලංකා රජයට එල්ල කර ඇති නිරවද්‍යතාව ඔප්පු නොකළ, වැරැදි සහගත සහ අනුමාන කිරීම්වලින් මෙන්ම පක්ෂපාතිත්වයෙන් යුතු චෝදනා සම්බන්ධයෙන් ඇති ඇතැම් ගැටලුකාරී තත්ත්වයන් කෙරෙහි විශේෂ අවධානය යොමුකර තිබෙන බවද කියයි.අහිංසක සිවිල් වැසියන් පළිහක් ලෙස යොදා ගනිමින් එල්.ටී.ටී.ඊ සංවිධානය එදා ක්‍රියාකළේ මුරන්ඩු ප්‍රතිපත්තියක් වන අතර නිදහස පතා පළායාමට උත්සාහ කළ දමිළ ජාතිකයන් විශාල පිරිසක් වෙඩි තබා මරා දැමීම සම්බන්ධයෙන් අදාළ වාර්තාවේ කිසිඳු තොරතුරක් අන්තර්ගතකර නොමැති බවද එම අමාත්‍යාංශය පෙන්වා දෙයි.මේ නොමනා ක්‍රියාව මාධ්‍ය වෙත හෙළිදරව් කිරීමට එරෙහිව මහලේකම්වරයාගේ කාර්යාලය වෙත ශ්‍රී ලංකා රජය විරෝධය පළකර තිබෙන අතර පෙට්ට්‍රි වාර්තාව යනු දරුස්මාන් වාර්තාව හා සමාන වාර්තාවක් බව මහලේකම්වරයා විසින් ප්‍රකාශ කර ඇත.මේ අතර විදේශ කටයුතු අමාත්‍යාංශය සඳහන් කරන්නේ මේ වාර්තා දෙකම එක්සත් ජාතීන්ගේ සංවිධානය සඳහා අභ්‍යන්තර වශයෙන් උපදෙස් ලබාදෙන වාර්තාවක් වන අතර මේ වාර්තාවේ අඩංගු සියලු කරුණු සම්බන්ධයෙන් අදහස් දැක්වීම ශ්‍රී ලංකා රජයේ අපේක්ෂාව නොවන අතර එම වාර්තාව මඟින් මතුකොට ඇති ඇතැම් ගැටලු පිළිබඳව ශ්‍රී ලංකාවට දැඩි බලපෑමක් එල්ලවන බවද ඒ ගැටළු පිළිගත් ස්ථාවරයන් ලෙස අර්ථකථනය නොකළයුතු බවද විදේශ කටයුතු අමාත්‍යාංශය කියයි.යුද ගැටලු පැවැති අවසන් අදියරේදී මරණයට පත්වූ සාමාන්‍ය ජනතාවගේ සංඛ්‍යාව වැඩිකර දක්වමින් දරුස්මාන් වාර්තාවේ ඇතුළත්කර තිබූ පදනම් විරහිත හා අපකීර්තිය ගෙන දෙනු ලබන චෝදනා අනුමත කර ගැනීමක් මේ වාර්තාව මඟින් පෙන්නුම් කරන අතර පෙට්ට්‍රි වාර්තාවේ එන සංඛ්‍යාත්මක අඟයන්, දරුස්මාන් වාර්තාවේ උපුටා දක්වා ඇති නම් සඳහන්කර නොමැති ප්‍රභව මත හා රාජ්‍ය නොවන සංවිධාන මෙන්ම එක්සත් ජාතීන්ගේ පහළ මට්ටමේ ඇතැම් නිලධාරීන් මඟින් සිදුකරන ලද ඇතැම් සාවද්‍ය චෝදනා මත පදනම්ව තිබෙන බවද එම අමාත්‍යාංශය පෙන්වාදෙයි.මේ අතර එල්.ටී.ටී.ඊය තම කාලතුවක්කු සාමාන්‍ය ජනතාව අතර රඳවා තිබූ බව "ශ්‍රී ලංකාව තුළ එක්සත් ජාතීන්ගේ කාර්යභාරය පිළිබඳ මහලේකම්වරයාගේ අභ්‍යන්තර සමාලෝචන මණ්ඩල වාර්තාව" නැතහොත් පෙට්ට්‍රි වාර්තාව මඟින් පිළිගන්නා නමුත් සාමාන්‍ය ජනතාව රැසිවී සිටින ස්ථානවලට ෂෙල් වෙඩි ප්‍රහාර එල්ල කරනු ලැබුවා යැයි රජයට ඇති චෝදනා සම්බන්ධයෙන් ස්වයං ආරක්ෂණ මූලධර්ම හෝ ප්‍රතිප්‍රහාර එල්ල කිරීමේ සාධාරණත්වය හෝ ෂෙල්වෙඩි එල්ල කරන ලද්දේ කුමන ස්ථානයක සිටද යන්න සොයා ගැනීම සඳහා එල්ල කරනලද ෂෙල්වෙඩි වල ගමන් මාර්ග පිළිබඳ තාක්ෂණික විශ්ලේෂණයක් කිරීම පිළිබඳ සැලකිල්ලට ගෙන නොමැති බවද කියා සිටී.උතුරු පළාතට යැවූ ආහාර සහ ඖෂධවලින් වැඩි කොටස අවසානයේදී ත්‍රස්තවාදීන් අතට පත්වන බව නිසැකයෙන්ම දැන සිටියද එම පළාතට ආහාර හා ඖෂධ ලබාදීමට වගකීමක් ඇති රජයක් වශයෙන් ගන්නා ලද ප්‍රයත්න ගැටුමේ මුල් කාලයේදී එක්සත් ජාතීන්ගේ සංවිධානයේ ඇඟයීමට ලක්වූ බවද එක්සත් ජාතීන්ගේ සංවිධානය සහ ශ්‍රී ලංකාව මේ අවධියේ නිකුත් කරන ලද සමකාලීන වාර්තා මඟින් එය තහවුරු වන බවද විදේශ කටයුතු අමාත්‍යාංශය වැඩිදුරටත් සඳහන් කරයි..